b'\n_START_ARTICLE_\nGelati\n_START_SECTION_\nOdlike\n_START_PARAGRAPH_\nSamostanski kompleks je okru\xc5\xbeen zidinama i u njega se ulazi s istoka, dok se nekada ulazilo kroz ju\xc5\xbeni trijem na kojem se nalazi grobnica osniva\xc4\x8da samostana, kralja Davida Graditelja. U sredi\xc5\xa1tu samostana je katolikon (glavna crkva) Gospina katedrala, dok su na njezinoj zapadnoj strani Crkva sv. Jurja i crkva sv. Nikola, a iza nje je slvna Akademija._NEWLINE_Masa Gospine katedrale je izvana prekrivena dekorativnim arkadama koje nagla\xc5\xa1avaju njezinu vertikalnost. Unutra\xc5\xa1njost, koja je nadvo\xc4\x91ena velikom kupolom, je sve\xc4\x8dani prostor koji osvjetljavaju mnogi manji prozori. Ulaskom kroz zapadni portal pozornost privla\xc4\x8di veliki mozaik u oltarnoj apsidi iz 12. stolje\xc4\x87a koji prikazuje Gospu s Djetetom i an\xc4\x91ele na zlatnoj pozadini. Freske koje prekrivaju druge zidove su iz kasnijih razdoblja, a prikazuju razne biblijske prizore i povijesne osobe, poput pripadnika dinstije njezina pokrovitelja - Bagrationi. Ispred crkve se nalazi maleni kameni baldahin iz 12. stolje\xc4\x87a, izgra\xc4\x91en iznad izvora. U 13. stolje\xc4\x87u mu je dodan otvoreni lu\xc4\x8dni zvonik._NEWLINE_Crkva sv. Jurja je visoka gra\xc4\x91evina s kupolom iz 13. stolje\xc4\x87a s tri radijalne apside. Kupola po\xc4\x8diva na dva masivna stuba i kutovima apside, a iznutra je sna\xc5\xbeno osvijetljena mnogim prozorima. U njoj se nalaze ostaci izvornih freski na zapadnom zidu, dok su ostale iz 16. stolje\xc4\x87a._NEWLINE_Dvokatna Crkva sv. Nikole s kraja 13. stolje\xc4\x87a ima neobi\xc4\x8dan plan koji je sa svih strana otvorena arkadama. Na drugom katu se nalazi mala vi\xc5\xa1ekutna crkva s kupolom do koje se dolazi vanjskim kamenim stubi\xc5\xa1tem._NEWLINE_Akademija iz 13. stolje\xc4\x87a je velika gra\xc4\x91evina osvijetljena velikim lu\xc4\x8dnim prozorima. Njezin dekorativni trijem je dodan u 14. stolje\xc4\x87u na mjestu izvorna tri ulaza. Unutarnji zidovi sadr\xc5\xbee izvorne slike i kamene klupe.'